CELEX: C2006/048/81
Language: lt
Date: 2006-02-25 00:00:00
Title: Byla T-9/06  2006 m. sausio 17 d.  pareikštas ieškinys byloje  Equant Belgium prieš Europos Bendrijų Komisiją

25.2.2006   
            
            
               LT
            
            
               Europos Sąjungos oficialusis leidinys
            
            
               C 48/43
            
         2006 m. sausio 17 d. pareikštas ieškinys byloje Equant Belgium prieš Europos Bendrijų Komisiją
   
   (Byla T-9/06)
   (2006/C 48/81)
   Proceso kalba: anglų
   Šalys
   
      Ieškovė: Equant Belgium SA (Briuselis, Belgija), atstovaujama T. Müller-Ibold, T. Graf
   
      Atsakovė: Europos Bendrijų Komisija
   Ieškovės reikalavimai
   
               —
            
            
               Ieškovė Pirmosios instancijos teismo prašo panaikinti
               
                           i)
                        
                        
                           2005 m. gruodžio 6 d. Europos Bendrijų Komisijos sprendimą sustabdyti sutarties, nurodytos ankstesniame Komisijos 2005 m. lapkričio 3 d. sprendime dėl sutarties sudarymo pagal viešojo pirkimo procedūrą: „Ribotas kvietimas teikti pasiūlymus Nr. ENTR/04/011 — 1 dalis: Saugios transeuropinės telematinės paslaugos tarp administracijų (s-TESTA)“, pasirašymą;
                        
                     
                           ii)
                        
                        
                           2005 m. gruodžio 27 d. Europos Bendrijų Komisijos sprendimą, kuriuo atmetamas Equant/HP pasiūlymas, susijęs su ribotu kvietimu teikti pasiūlymus Nr. ENTR/04/011 — 1 dalis „Saugios transeuropinės telematinės paslaugos tarp administracijų (s-TESTA)“ ir netiesiogiai atšaukti savo 2005 m. lapkričio 3 d. sprendimą Equant/HP naudai; ir
                        
                     
                           iii)
                        
                        
                           tuo pačiu 2005 m. gruodžio 27 d. laišku ieškovei įteiktą Europos Bendrijų Komisijos sprendimą pasirinkti kitą pasiūlymą pateikusį asmenį siekiant paskirti sutartį, susijusią su ribotu kvietimu teikti pasiūlymus Nr. ENTR/04/011 — 1 dalis „Saugios transeuropinės telematinės paslaugos tarp administracijų (s-TESTA)“
                        
                     
         
               —
            
            
               taikyti bet kokią kitą priemonę, kurią Pirmosios instancijos teismas laiko esant tinkamą šiomis aplinkybėmis, ir bet kokiu atveju
            
         
               —
            
            
               priteisti iš Komisijos apmokėti Equant teisinių paslaugų išlaidas ir kitas rinkliavas bei išlaidas, patirtas dėl šio ieškinio.
            
         Ieškinio pagrindai ir pagrindiniai argumentai
   Ieškovė kartu su kita bendrove pateikė Komisijai pasiūlymą pagal viešojo pirkimo procedūrą, susijusią su Komisijos skelbimu apie pirkimą Nr. 2004/S 137-116821 „1 dalis — Saugios transeuropinės telematinės paslaugos tarp administracijų (s-TESTA)“. 2005 m. lapkričio 3 d. laišku Komisija informavo ieškovę, kad jos jungtinis pasiūlymas atrinktas tam, kad būtų sudaryta sutartis. Tačiau 2005 m. gruodžio 6 d. laišku Komisija informavo ieškovę, kad ji nusprendė atidėti sutarties pasirašymą, laukdama, kol bus išnagrinėti kiti pasiūlymai. Kitu 2005 m. gruodžio 27 d. laišku Komisija informavo ieškovę, kad ji nusprendė atmesti ieškovės jungtinį pasiūlymą remdamasi tuo, kad ji neatitinka specifikacijos sąlygų ir, kad sutartis bus sudaryta su kitu paraiškos pateikėju.
   Grįsdama savo ieškinį, kuriame reikalaujama panaikinti paminėtus sprendimus, ieškovė pirmiausiai detaliai ginčija Komisijos išvadas, pagal kurias tam tikros jos pasiūlymo dalys, tiksliau tariant, jos atsisakymas nuo vienkartinio instaliavimo mokesčio pradiniu dvejų metų laikotarpiu, penkerius metus taikytinų nuolaidų nustatant kainas įtraukimas ir jos didelė nuolaida mėnesiniams mokesčiams užbaigtiems priėjimo taškams, neatitiko specifikacijų. Ieškovės mano, kad Komisija, nustatydama tariamą nesuderinamumą, padarė akivaizdžią vertinimo klaidą ir kad ginčijami sprendimai yra neteisėti.
   Be to, ieškovė nurodo, kad Komisija pažeidė skaidrumo principą, kadangi ji rėmėsi nepagrįstu specifikacijų aiškinimu, ir kad ji, neprašydama pateikti patikslinimų ir netaikydama mažiau ribojančių priemonių, pažeidė Reglamentą Nr. 2342/2002 bei lygybės, proporcingumo ir tinkamo administravimo principus.